La Fira “A mos redó” inaugura les festes patronals de Llíria
13 de setembre de 2023

La fira “A mos redó” servirà per a inaugurar, demà, una nova edició de les festes patronals de Sant Miquel a Llíria. Estes celebracions es desenvoluparan fins al pròxim 1 octubre amb una variada programació d'actes que combinen, principalment, la tradició amb la música.

“A mos redó” obrirà les seues portes demà dijous i es podrà visitar fins al diumenge 17 de setembre, tots els dies des de les 19.00 hores, per a degustar una selecció de la millor oferta gastronòmica de la localitat, acompanyada de diferents actuacions de música en directe.

La regidora de Festes, Mª José Llopis, ha destacat que la Fira i Festes de Sant Miquel “tenen un caràcter propi i participatiu, amb gran presència de les entitats locals en els seus diferents actes”. De nou, “hem preparat una programació molt variada i pensada per a tots els públics”, ha afegit.

La tradició musical de la capital del Camp de Túria, i el seu segell com a Ciutat Creativa de la xarxa UNESCO, tornarà a estar present amb el Concert de les Bandes (23 setembre), protagonitzat per la Unió Musical i la Banda Primitiva de Llíria, en el qual també s'homenatjarà el compositor Carlos Pellicer.

A més, el programa de festes comptarà amb les actuacions de la Banda UDP Llíria-Camp de Túria-Serrans (17 setembre), l'Orquestra de Plectre “El Micalet” (23 setembre), l'Agrupació Musical Edetana “Vicente Giménez” (24 setembre), i en la vespra de Sant Miquel (28 setembre), la Unió Musical acompanyada pel Grup de Danses “El Tossal”.

De la mateixa manera, les festes patronals oferiran els espectacles de “Tributo a Alejandro Sanz” amb la veu de Fran Valenzuela (22 setembre); “Operación homenaje” en la Nit dels Majors (26 setembre); l'obra teatral “Los dioses y Dios” de Rafael Álvarez “El Brujo” (27 setembre), i la recaptació del qual serà a benefici de la Junta Local de l'Associació Espanyola Contra el Càncer (AECC); i l'orquestra PeopleBand per a celebrar el Mig Any Faller (30 setembre).

El programa festiu també inclou visites turístiques, actes esportius, exposicions i altres activitats dirigides especialment a la població juvenil.

Actes religiosos

I com és habitual, els actes religiosos, organitzats per la Germandat de Sant Miquel, marcaran la recta final de les celebracions amb la Baixà de Sant Miquel (28 setembre) i la solemne processó \*nteparroquial el dia de la festivitat del patró (29 setembre).

L'alcalde Joanma Miguel ha convidat a la ciutadania de Llíria “a participar, un any més, en estos costums festius nostres tan estimats, que tenen com a espai més emblemàtic el Reial Monestir de Sant Miquel, que rebrà la visita de milers de persones de moltes poblacions de la província, que mantenen la tradició de peregrinar fins a ell en estes dates”.

Fira d'atraccions

La fira d'atraccions, situada en el barri de Mura, del 15 de setembre a l'1 d'octubre, serà un altre dels grans reclams de les festes patronals de Llíria. El 20 i 27 de setembre es podrà visitar amb preus reduïts. A més, el 18 i el 25, entre les 18.00 i 20.00 hores, estarà adaptada a xiquets i xiquetes amb trastorn de l'espectre autista (TEA), ja que les atraccions estaran sense llum i so.